
ACORD 101/2008, DE 18 DE JUNY, DEL PLE DEL CONSELL DE L’AUDIOVISUAL DE CATALUNYA

Ref. Exp. Adaptacions específiques de música cantada en català. Any 2008 (Freqüències de pla pilot).

1. L’Acord 295/2007, de 19 de desembre, pel qual s’aprova la Instrucció general del Consell de l’Audiovisual de Catalunya sobre la presència de la llengua i la cultura catalanes i de l’aranès en els mitjans de comunicació audiovisual, reprodueix les obligacions en relació amb la normalització i el foment de l’ús de la llengua i la cultura catalanes i de l’aranès en els mitjans de comunicació audiovisual que s’estableixen de manera explícita a la Llei 1/1998, de 7 de gener, de política lingüística, i a la Llei 22/2005, de 29 de desembre, de la comunicació audiovisual de Catalunya. A més d’aquestes obligacions, la referida Instrucció general preveu per als prestadors de serveis de ràdio de gestió privada amb una programació inicial superior al 75%, i que no estiguin especialitzats en música clàssica, la possibilitat de gaudir d’adaptacions específiques pel que fa a l’emissió de música cantada en català.

2. En efecte, l’apartat 2 de l’article 6 de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual recull l’obligació prevista en l’apartat 5 de l’article 26 de la Llei de política lingüística relativa a que els prestadors de serveis de ràdio de gestió privada han de garantir que en la programació de música cantada hi hagi una presència adequada de cançons produïdes per artistes catalans i que, com a mínim, el 25% siguin interpretades en llengua catalana o en aranès.

Tenint en compte aquesta obligació, i pel que fa als prestadors de serveis de ràdio de gestió privada amb programació especialitzada en música en un 75% del total de la seva programació, la Instrucció general permet, en l’apartat 3 de l’article 6, la possibilitat per part d’aquests prestadors de gaudir d’adaptacions específiques en relació amb l’obligació del 25% d’emissió de música cantada en català o en aranès.   

3. Davant la possibilitat de sol·licitar adaptacions específiques, els prestadors de serveis de ràdio de gestió privada que es relacionen a l’annex d’aquest Acord, han tramès durant el mes d’abril de 2008 la sol·licitud corresponent, a l’efecte, si s’escau, d’obtenir les adaptacions específiques esmentades.

4. No obstant l’anterior, i com a pas previ per avaluar la procedència de les adaptacions específiques, el Consell de l’Audiovisual ha realitzat la comprovació de l’existència de documentació relativa a la titularitat de les freqüències per les quals es sol·liciten les adaptacions específiques. En aquest sentit, no consta a aquest Consell l’existència de documentació acreditativa de la titularitat per part dels prestadors de serveis de ràdio de gestió privada de les freqüències relacionades en l’Annex d’aquest Acord. En conseqüència, aquest fet ha de comportar la desestimació de les sol·licituds presentades, atès que, d’acord amb l’article 2 de la Instrucció general del Consell sobre la presència de la llengua i la cultura catalanes i de l’aranès en els mitjans de comunicació audiovisual, és requisit imprescindible per a l’aplicació de la referida Instrucció general que els prestadors de serveis de comunicació audiovisual disposin dels títols habilitants corresponents.       

Per tot l’exposat, d’acord amb la lletra e) de l’article 10 de la Llei 2/2000, de 4 de maig, del Consell de l’Audiovisual de Catalunya, la lletra f) de l’article 115 de la Llei 22/2005, de 29 de desembre, de la comunicació audiovisual de Catalunya i l’apartat 3 de l’article 6 de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual, el Ple del Consell de l’Audiovisual de Catalunya, ha adoptat els següents,

ACORDS 

1. Desestimar les sol·licituds d’adaptació específica pel que fa a l’emissió de música cantada en català que figuren a l’Annex d’aquest Acord, atès que els prestadors de serveis de ràdio de gestió privada que s’hi relacionen no disposen del títol habilitant per a la gestió de les freqüències per les quals es sol·liciten les referides adaptacions específiques.
2. Notificar aquest acord a les persones interessades.

Barcelona, 18 de juny de 2008

Josep M. Carbonell i Abelló



Dolors Comas d’Argemir i Cendra

President





Consellera secretària

ANNEX. Ref. Exp. Adaptacions específiques de música cantada en català. Any 2008 (Freqüències de pla pilot).

	Núm. de registre de la sol·licitud d’adaptació específica
	Data d’entrada de la sol·licitud d’adaptació específica
	Prestador de serveis de ràdio 
	Freqüència/zona de servei

	1988/2008
	14/04/2008
	Fundació Missatge Humà i Cristià
	100.6 MHz/Tarragona

	1988/2008
	14/04/2008
	Fundació Missatge Humà i Cristià
	91.3 MHz/Vic

	1988/2008
	14/04/2008
	Fundació Missatge Humà i Cristià
	90.1 MHz/Tortosa

	1988/2008
	14/04/2008
	Fundació Missatge Humà i Cristià
	96.8 MHz/Sitges

	1988/2008
	14/04/2008
	Ens de Comunicacions, SL
	104.4 MHz/Puigcerdà

	1988/2008
	14/04/2008
	Ens de Comunicacions, SL
	91.5 MHz/Lleida

	2004/2008
	15/04/2008
	Ràdio Ciutat de Manresa, SL 
	100.6 MHz/Manresa

	2004/2008
	15/04/2008
	Sistema Català de Radiodifusió, SL
	95.2 MHz/Manresa

	2031/2008
	16/04/2008
	Club de Ràdio Terrassa, SA
	90.6 MHz/Sitges

	2031/2008
	16/04/2008
	Club de Ràdio Terrassa, SA
	95.6 MHz/Castell- Platja d’Aro

